Sag C-431/07 P

Bouygues SA

og

Bouygues Télécom SA

mod

Kommissionen for De Europæiske Fællesskaber

»Appel — statsstøtte — artikel 88, stk. 2, EF — betingelser for at indlede en formel undersøgelsesprocedure — alvorlige vanskeligheder — kriterier for statsstøtte — statsmidler — princippet om forbud mod forskelsbehandling«

Forslag til afgørelse fra generaladvokat V. Trstenjak fremsat den 8. oktober 2008 I ‐ 2668

Domstolens dom (Første Afdeling) af 2. april 2009 I ‐ 2716

Sammendrag af dom

Den forpligtigelse til at begrunde domme, der påhviler Retten i medfør af artikel 36 og artikel 53, stk. 1, i statutten for Domstolen, pålægger ikke Retten at foretage en udtømmende gennemgang af hvert enkelt af de argumenter, der er fremført af parterne i sagen. Begrundelsen kan således fremgå indirekte, forudsat at de berørte får kendskab til begrundelsen for, at de pågældende foranstaltninger er truffet, og at Domstolen råder over de til udøvelse af sin prøvelsesret nødvendige oplysninger. (jf. præmis 42)

Proceduren i henhold til artikel 88, stk. 2, EF er uundværlig, når Kommissionen støder på alvorlige vanskeligheder ved undersøgelsen af, om en støtte er forenelig med fællesmarkedet. Kommissionen kan derfor kun begrænse sig til den indledende undersøgelsesfase i medfør af artikel 88, stk. 3, EF i forbindelse med en godkendelse af en støtte, såfremt den efter en første undersøgelse kan nå til den opfattelse, at støtten er forenelig med fællesmarkedet. Hvis Kommissionen på grundlag af denne første undersøgelse imidlertid når til den modsatte opfattelse eller ikke har kunnet overvinde alle vanskelighederne ved bedømmelsen af, om støtten er forenelig med fællesmarkedet, skal den indhente alle de nødvendige udtalelser og med henblik herpå indlede proceduren efter artikel 88, stk. 2, EF. Begrebet alvorlig vanskelighed har en objektiv karakter, hvis eksistens skal undersøges med udgangspunkt ikke blot i omstændighederne ved vedtagelsen af den anfægtede retsakt, men ligeledes i de vurderinger, som Kommissionen har lagt til grund. (jf. præmis 61 og 63)

Direktiv 97/13 om ensartede principper for generelle tilladelser og individuelle tilladelser for teletjenester overlader medlemsstaterne et skøn med hensyn til valget af procedure for tildeling af licenser, når principperne om fri konkurrence og ligebehandling overholdes. Således er tildeling af licens til et mobilt og trådløst kommunikationssystem (UMTS) ved en sammenlignende udvælgelsesprocedure tilladt, for så vidt som operatørerne har fået samme behandling, især med hensyn til afgifter. For så vidt nærmere angår en national foranstaltning, hvorved de afgifter, der skyldes af de to første operatører, der har fået tildelt en UMTS-licens, nedsættes med henblik på at udligne tildelingsbetingelserne for samtlige licenser, kan en sådan fremgangsmåde betyde, at det udelukkes, at disse operatører udsættes for forskelsbehandling, eftersom formålet med denne udligning er at tage hensyn til den omstændighed, at ingen af de tre operatører på tidspunktet for tildeling af licensen til en ny operatør som følge af forhold, som de ikke havde rådighed over, endnu var indtrådt på markedet, således at de som følge af denne omstændighed befandt sig i sammenlignelige situationer. (jf. præmis 90, 91 og 97)